Xirivella presenta la 31a Mostra Internacional de Pallasses i Pallassos
16 de octubre de 2024

Xirivella ha presentat este dimecres la programació de la 31a edició de la seua Mostra Internacional de Pallasses i Pallassos en un acte celebrat a la Casa de Cultura de la localitat. “Hui hem recuperat l'acte de presentació per a la 31a edició de la Mostra Internacional de Pallasses i Pallassos, un referent clown únic en el món. Amb este esdeveniment, promocionem davant els mitjans de comunicació este festival que no sols celebra l'art del clown, sinó que també ens recorda la importància del riure i l'alegria en les nostres vides”, ha assegurat l'alcaldessa Paqui Bartual.

La Mostra se celebrarà del 4 al 17 de novembre. Dos setmanes en les quals es duran a terme deu espectacles, cinc d'ells als carrers i places de la localitat i altres cinc de pagament a un preu molt reduït, que a més enguany compta amb la novetat de l'abonament Pack Mostra amb el qual es pot veure tot el festival per només 16 euros, que es reduïx a 14 del Pack Mostra Jove per a joves i estudiants.

“S'han buscat espectacles que tingueren renom, un recorregut fet i una garantia de qualitat”, ha destacat Marta Banyuls, directora de la Mostra. Així, a més d'artistes reconeguts com Pepe Viyuela o la prestigiosa companyia Yllana, “venen obres premiades com a B.O.B.A.S, de Jimena Cavalleti, o El Gran Final, de Bucraá Circus, que tenen alguns de guardons importants del món clown, per exemple”.

En esta edició estan anunciats Pepe Viyuela i el seu clàssic ‘Encerrona’, Produccions Yllana i el seu irreverent ‘War baby’, Maite Guevara amb ‘¡Qué buen dia!, Mireia Miracle portarà l'espectacle 'Sueña’, la suïssa Gardi Hutter presenta ‘Juana de Arco’, Infinity Produccions en col·laboració amb el Cercle Instructiu Musical de Xirivella repassarà les mítiques cançons dels pallassos amb ‘Vivan los payasos, l'aldaiera Maria Andrés actuarà amb la seua obra ‘Límit’, la companyia Jimena Cavalletti interpretarà ‘B.O.B.A.S’, Bucraá Circus s'anuncia amb ‘El Gran Final’, i això se suma el retorn del concurs de números clown de Xirivella amb La Troupe Malabó.

El Pack Mostra i les entrades soltes es posaran a la venda el pròxim 21 d'octubre en internet en giglon.com o a la Casa de Cultura de Xirivella.

En paral·lel també se celebrarà la Mostreta Escolar, en la qual hi haurà un total de quinze passes als que acudirà l'alumnat de segon cicle d'Infantil i de tots els cursos de Primària de set centres de la localitat. Participaran en la Mostreta les companyies Ameba Teatre i La Troupe Malabó. Per a primer cicle d'Infantil també hi haurà una actuació a càrrec de Rosana Mira a l'escola infantil Cati Alonso.

També s'han programat activitats paral·leles com el Trenet de la Rialla, que recorrerà els carrers de la ciutat anunciant la Mostra el pròxim 19 d'octubre, la presentació dels dos primers llibres de la col·lecció PTV (Xicotet Teatre de València) Clowns, d'Eduardo Zamanillo, i una col·laboració amb Payasospital.

En l'acte de presentació davant els mitjans han estat l'alcaldessa, Paqui Bartual; el regidor de Cultura, Lorenzo Monrós; i la directora de la Mostra, Marta Banyuls. També ha assistit Eduardo Zamanillo i Amparo Mayor, de PTV Clowns; la pallassa aldaiera Maria Andrés; Dones Clown de Xirivella; Vicent González ‘Sanfran’, gestor cultural i impulsor de la Mostra; i l'artista Sheila Moreno, autora del cartell d'esta edició de la Mostra, entre altres persones.

COMPRA EL TEU ABONAMENT 'PACK MOSTRA' PER A VEURE TOTS ELS ESPECTACLES

VENDA D'ENTRADES I PACK MOSTRA: Pots comprar el teu Pack o entrada en https://www.giglon.com/todos?city=xirivella o a la Casa de Cultura (els dies 21 i 22 d'octubre, de 12 a 14 hores i de 17 a 20.30 hores, i a partir del 23, de 12 a 14 hores, pagament en efectiu o amb targeta)

Programació completa:

Dissabte, 19 d'octubre:

Trenet de la Rialla

De 10 a 14 hores: eixida en la plaça Sant Enric, recorregut pel barri de Sant Ramón

De 17 a 20 hores: eixida en l'avinguda de la Constitució, cantonada amb Verge dels Desemparats, recorregut pel centre de la localitat. Animació a càrrec de Dones Clown Xirivella

Dimarts 5 i dimecres 6 de novembre:

Mostreta escolar

‘Carro de Jocs’, d'Ameba Teatre

Teatre Auditori Pepe Correa

Per a l'alumnat de segon cicle d'Educació Infantil dels centres educatius de Xirivella

Dijous, 7 de novembre:

Presentació dels dos primers llibres de la col·lecció PTV (Xicotet Teatre de València) Clowns, d'Eduardo Zamanillo.

19 hores

Casa de Cultura

Divendres, 8 de novembre

‘War baby’, de Produccions Yllana

20 hores

Teatre auditori

Per a majors de 16 anys

Preu: 5 euros/4 amb Carnet Jove o d'estudiant. Espectacle inclòs en el Pack Mostra i Pack Mostra Jove. COMPRA LA TEUA ENTRADA

Dissabte, 9 de novembre

‘¡Qué buen dia!, de Maite Guevara

12 hores

Plaza Sant Francesc de Paula

Gratuït

‘Juana de Arco’, de Gardi Hutter

20 hores

Teatre auditori

Preu: 3 euros. Espectacle inclòs en el Pack Mostra i Pack Mostra Jove. COMPRA LA TEUA ENTRADA

Diumenge, 10 de novembre

‘Sueña’, de Mireia Miracle

12 hores

Plaza de l’Alqueria Nova, barri de la Llum

Gratuït

‘Vivan los payasos’, de Infinity Produccions i el Cercle Instructiu Musical de Xirivella

18 hores

Plaza de la Concòrdia

Gratuït

Dilluns 11, dimarts 12, dimecres 13 i dijous 14 de novembre

Mostreta escolar

‘Oníricus’, de La Troupe Malabó

Teatre auditori

Per a l'alumnat d'Educació Primària i del Centre Ocupacional

Divendres, 15 de novembre

‘Límit’, de Maria Andrés

20 hores

Teatre auditori

Preu: 5 euros/4 amb Carnet Jove o d'estudiant. Espectacle inclòs en el Pack Mostra i Pack Mostra Jove. COMPRA LA TEUA ENTRADA

Dissabte, 16 de novembre

B.O.B.A.S (Banda Orquestral Benèfica d'Actes Sepulcrals), de Jimena Cavalletti

12 hores

Plaza de l’Havana Vella

Gratuït

XV Concurs de números Clown de Xirivella, amb La Troupe Malabó

20 hores

Teatre auditori

Preu: 5 euros/4 amb Carnet Jove o d'estudiant. Espectacle inclòs en el Pack Mostra i Pack Mostra Jove. COMPRA LA TEUA ENTRADA

Diumenge, 17 de novembre

De 10 a 12: carpa de l'ONG Payasospital a la plaça Gerardo Garcés

‘El Gran Final’, de Bucraá Circus

12 hores

Plaza de Gerardo Garcés 

Gratuït

‘Encerrona’, de Pepe Viyuela

19 hores

Teatre auditori

Preu: 3 euros. Espectacle inclòs en el Pack Mostra i Pack Mostra Jove. COMPRA LA TEUA ENTRADA